গণতন্ত্র নয়, সামরিক স্বৈরতন্ত্রের গণহত্যার নিষ্ঠুর রূপ এখন দেখছে মিসরের জনগণ। শুধু মিসর নয়, টেলিভিশনের কল্যাণে নির্মমতার লাইভ দৃশ্য বিশ্ববাসীও দেখছে। আরব বসন্ত এখন রক্তিম রূপ নিয়েছে। ইসলামপন্থী নির্বাচিত সরকারকে উৎখাতে সেকুলার রাজনীতিকÑ সেনা আঁতাত মিসরকে ফিরিয়ে নিয়ে গেছে মোবারক জামানায়। মিসর ও মুসলিম ব্রাদারহুডের ভবিষ্যৎ নিয়ে আন্তর্জাতিক গণমাধ্যমে নানা বিশ্লেষণ চলছে। রক্তাক্ত এ আন্দোলনের শেষ পরিণতিই কী? বেসামরিক শাসনের মুখোশ পরা অন্তর্বরতী সরকারের প্রধানমন্ত্রী বলছেন, আইনগত প্রক্রিয়ায় মুসলিম ব্রাদারহুডকে নিষিদ্ধ করা হবে। যদিও জন্মের পর থেকে চার দশকের বেশি নিষিদ্ধ ছিল মুসলিম ব্রাদারহুড; কিন্তু অতীত ও বর্তমানের ব্রাদারহুডের মধ্যে যথেষ্ট পার্থক্য আছে। মাত্র কয়েক দিন আগে দলটি ক্ষমতায় ছিল। পরিহাস হচ্ছে সামরিক অভ্যুত্থানে বেআইনিভাবে ক্ষমতাসীন সরকার এখন বিপুল ভোটে নির্বাচিত রাজনৈতিক দলকে ‘আইনিপ্রক্রিয়ায়’ নিষিদ্ধ করতে চাইছে। যদিও ব্রাদারহুড একটি বেসরকারি সাহায্য সংস্থা হিসেবে কাজ করছে। ব্রাদারহুডের রাজনৈতিক বাহু হচ্ছে ফ্রিডম অ্যান্ড জাস্টিস পার্টি। মিসরের সংবিধান অনুযায়ী ফ্রিডম অ্যান্ড জাস্টিস পার্টি রাজনৈতিক কার্যক্রম পরিচালনা করছে। ফলে ব্রাদারহুড নিষিদ্ধে সেনাশাসনবিরোধী আন্দোলনে কোনো প্রভাব পড়বে তার কোনো সম্ভাবনা নেই। বরং এ নিষিদ্ধের সুযোগে মোবারক আমলের মতো জরুরি অবস্থা দীর্ঘায়িত হবে। গোয়েন্দা সংস্থা ও সন্ত্রাসীদের দিয়ে নানা ধরনের সন্ত্রাসী কর্মকাণ্ড চালিয়ে জরুরি অবস্থাকে জায়েজ করা হবে। অতীতে মোবারক এ কৌশল নিয়েছিলেন। সংাবিধান স্থগিত ও নির্বাচিত প্রেসিডেন্টকে আটক করে সেনাপ্রধান জেনারেল আবুল ফাত্তাহ আল সিসি মুসলিম ব্রাদারহুডকে নিশ্চিহ্ন করার পরিকল্পনা নিয়ে এগিয়ে যাচ্ছেন। এমনকি মোবারককে দ্রুত ছেড়ে দেয়ার প্রক্রিয়া শুরু হয়েছে। এক দিকে মুক্ত মানুষ হিসেবে মোবারক বেরিয়ে আসছেন। অন্য দিকে মিসরের মানুষের মুক্তি ও গণতন্ত্রের স্বপ্ন ধূলিসাৎ হয়ে গেছে।